GiliGold/VAD_KnessetCorpus huggingface dataset:
אופיר אקוניס: הכוונה, כמובן, להעברתה לבירה ירושלים.
אופיר אקוניס: ההעברה הזאת בעצם מתחייבת מהמציאות, כיוון שכדי לקבל רישיון בלאו הכי החברה תצטרך לעבוד מירושלים עד תחילת 2012.
אופיר אקוניס: בעניין הרישיונות אני מקווה שנסיים בשבועות הקרובים מאוד את הרפורמה המקיפה, הגדולה, העיקרית, בתחום הטלוויזיה הרב ערוצית.
אופיר אקוניס: אני אבקש מיושבת ראש הרשות השנייה, הגברת דאבוש, להציג את המתווה שבעצם אושר שלשלום בערב במועצת הרשות השנייה.
נורית דאבוש: ראשית, המועצה התכנסה ביום ראשון, ה-17 לחודש.
נורית דאבוש: הנוכחות היתה של 11 מחברי המועצה.
נורית דאבוש: 9 מחברי המועצה הצביעו בעד, חברת מועצה אחת נמנעה.
נורית דאבוש: ביחס לתכנית להבטחת מושבה של חברת החדשות בירושלים אני אקריא את נוסח ההחלטה: "המועצה ראתה בתכנית שהוגשה על ידי ישראל 10, למעבר חברת חדשות 10 לירושלים תכנית סבירה.
נורית דאבוש: התכנית מושתת על גידול בהיקף פעילותו של אולפן החדשות המשני אותו מפעילה החברה בירושלים, על גידול בהיקף עובדי החברה המתגוררים בירושלים ועל ההיערכות למעבר האולפן המרכזי ומערכת החדשות לירושלים כאשר לצורך כך אף ימונה פרוייקטור בישראל 10.
נורית דאבוש: המועצה סבורה שכתנאי לאישור התכנית יש להגדיל את היקף הפעילות בירושלים כדלקמן:
נורית דאבוש: בשנת 2010 אייטם אחד לפחות ביום, באחת מהתכניות המרכזיות ישודר מירושלים.
נורית דאבוש: בשנת 2011, 14 אייטמים לפחות בשבוע בתכניות המרכזיות ישודרו מירושלים.
נורית דאבוש: היקף כוח האדם המועסק בחברה, תושבי ירושלים והסביבה יגדל ל-12.5% מעובדי החברה בשנת 2011.
נורית דאבוש: המועצה מצפה כי תמהיל העובדים משקף את תמהיל המגזרים השונים באוכלוסיית ירושלים".
נורית דאבוש: בכך רצינו לתת מענה גם למגזר החרדי וגם למגזר הערבי.
נורית דאבוש: "מנכ"ל הרשות יגיש למועצה המלצה בדבר אבני דרך לבדיקת עמידתן של ישראל 10 וחדשות 10 בביצוע התכנית למעבר חברת החדשות לירושלים ובדבר אמצעי אכיפה שיופעלו ככל שתימצא אי-עמידה בתכנית ובפרט חילוט ערבויות.
נורית דאבוש: לעניין זה המועצה קובעת כי אי עמידה בתכנית תהווה הפרה מהותית של הוראות הזיכיון על ידי ישראל 10 וחדשות 10 בפרט.
נורית דאבוש: אי עמידה בתכנית לא תאפשר הענקת רישיון לישראל 10, ככל שיתוקן החוק באופן שיאפשר הענקת רישיונות.
נורית דאבוש: " "לאור האמור לעיל, ממליצה המועצה לוועדת הכלכלה לאשר את התכנית להבטחת מושבה של חברת החדשות בירושלים".
דורון אבני: כדאי להדגיש, שכל השינויים אלה שיפורים שעתה המועצה לתכנית מעבר למה שהוצע על ידי ישראל 10.
אופיר אקוניס: יוסי, אולי תספר לנו על ההיערכות שלך.
אופיר אקוניס: שמעתי את המתווה של הרשות השנייה, אולי נשמע גם אותך.
יוסי ורשבסקי: המתווה ברור.
יוסי ורשבסקי: אנחנו מתעתדים לעמוד גם בסיכום הזה.
יוסי ורשבסקי: אין לי מה להוסיף על מה שיושבת הרשות אמרה.
יוסי ורשבסקי: אנחנו כבר עכשיו מתחילים לבחון את המעבר הכולל של החברה כולה לירושלים.
אופיר אקוניס: כפי שהתפרסם אתמול באחד העיתונים.
יוסי ורשבסקי: לדעתי זה היה כדי להעלות את שכר הדירה.
אופיר אקוניס: אני לא יודע מי היה המקור לפרסום.
יוסי ורשבסקי: הם כולם רגילים שישראל 10 נותנת ונותנת.
אופיר אקוניס: אני חושב שעמלנו כאן במהלך 6 ישיבות, 3-4 שעות כל אחת, כדי שגם חברת ישראל 10 בסופו של דבר תקבל לא רק תיתן.
אופיר אקוניס: אני מזכיר לך את הישיבה מהקיץ, תעזרו לנו לעזור לכם.
אופיר אקוניס: אתה זוכר שאמרתי את זה?
אופיר אקוניס: זה היה משפט כללי שהיה סוג של אבן דרך בכל הישיבות המשותפות שלנו כאן
אופיר אקוניס: בחצי השנה האחרונה.
אופיר אקוניס: מר מגנזי, האם גם אתה נוטש את מקום משכנך ברמת החיל בתל-אביב לטובת ירושלים?
אופיר אקוניס: ואז שכר הדירה ימשיך, אתה תפריע למשא ומתן של ערוץ 10.
שאול מגנזי: רק שלא נעבור לאסותא ממול.
אופיר אקוניס: אני מקווה שלא.
אופיר אקוניס: מישהו רוצה להעיר בעניין?
אתי בנדלר: אמנם לא הבאתי את נוסח הצעת החוק אבל אני זוכרת שבשינוי מהתכניות להשלמת המחויבויות בתחום ההשקעה בסוגה עלית ובתחום הקולנוע, נוסח הצעת החוק נוקט במילים "השלמת מחויבויות וביצוע".
אתי בנדלר: זאת אומרת, שצריכים להבטיח גם את אבני הדרך במסגרת התכנית.
אתי בנדלר: להבטיח גם ביצוע בפועל של התכנית הזאת.
אתי בנדלר: האם ניתן להרחיב בשאלה הזאת, כיצד אתם תוודאו ביצוע התכנית בפועל?
נורית דאבוש: ראשית, בהצעת ההחלטה שלנו נאמר שהמנכ"ל יבקש מישראל 10 להציב אבני דרך.
נורית דאבוש: ישראל 10 יצטרכו לעמוד באבני הדרך שהם יציגו כתכנית מעבר לירושלים.
נורית דאבוש: לצד אבני הדרך יהיו אמצעי אכיפה שתאשר המועצה.
נורית דאבוש: באמצעי האכיפה יהיו, בין היתר, גם חילוט של ערבויות.
נורית דאבוש: אם הם לא יעמדו באבני הדרך, אז המנכ"ל יביא הצעה למועצה והמועצה העתידית תקבל החלטה האם צריך לחלט ערבויות ובאיזה אמצעים לנקוט.
מנשה סמירה: בתכנית המפורטת יש כבר לוחות זמנים שהגישו ישראל 10 ושכבר אישרנו אותם.
מנשה סמירה: בתוך 30 יום ממעבר החוק מינוי פרוייקטור וצוות לניהול המעבר.
מנשה סמירה: עד ינואר 2011 הליך לבחינת אלטרנטיבות.
מנשה סמירה: יש שלבים שונים שהוגשו וגם מופיעים לכם בנספחים שהועברו אליכם.
מנשה סמירה: יש גם לוח זמנים, לרבות הסיום 5.12.20011 אלא אם הם יצליחו, כפי שהם התחייבו כאן בפני הוועדה, להקדים זאת בחודשיים, בתשרי תשע"ב.
מנשה סמירה: יש לוחות זמנים ויש אבני דרך לאכיפה.
דורון אבני: הכוונה בסיום היא שב-15.12 יש אולפן מרכזי ומערכת שעובדת ופועלת מירושלים.
אופיר אקוניס: הבנו את המתווה, הוא נשמע בהחלט הגיוני וסביר.
אופיר אקוניס: החברה צריכה לעמוד בכל המעבר הזה.
אופיר אקוניס: ברור כשמש שבסופו של התהליך, אם חברת ישראל 10 תחפוץ בבקשה לרישיון ל-15 שנים – אגב, על הסעיף הזה כבר הצבענו כשטיפלנו בכל מה שקשור בהצעת חוק שידורי טלוויזיה והרפורמה בתקשורת.
אופיר אקוניס: בוודאי הם יגיעו למיצוי הפעילות שלהם בירושלים וינהגו לפי מתווה הזה.
אופיר אקוניס: האם כבוד השר רוצה להעיר את הערותיך לפני שנאשר את התכנית?
משה כחלון: היות ולא הייתי בהמראה אני גם לא רוצה להיות בנחיתה.
משה כחלון: אתם עשיתם את הכול לבד.
אופיר אקוניס: אתה כן היית בהמראה ובנחיתה.
אתי בנדלר: הרוח שלך שרתה עלינו.
אופיר אקוניס: רוחך הטובה היתה פה כל-הזמן, למרות שמידי פעם הרוח לא היתה טובה כאן, אבל זה לא שייך אליך.
אופיר אקוניס: זה בסדר, זה חלק מהדיונים וזה בסדר גמור.
משה כחלון: יש רוחות טובות, יש פחות טובות.
משה כחלון: ברשותך, אדוני היושב ראש.
משה כחלון: חשבתי אם להגיע לכאן או לא.
משה כחלון: אמרתי שזה לא הגון, בכל זאת אתם אכלתם פה את הקש והמרורים ואכלתם הכול.
משה כחלון: הגעתי לכאן רק כדי להודות לכם.
משה כחלון: נתחיל בך אדוני היושב ראש.
משה כחלון: אולי זאת הזדמנות לומר שהיו לנו הרבה חילוקי דעות והרבה ויכוחים, חלק מהדברים קיבלת וחלק אני קיבלתי ואני שמח שהגענו להיכן שהגענו.
משה כחלון: תודה ללאה ורון, שתמיד ידעה לסדר את הדברים כפי שהיא יודעת.
משה כחלון: זה כישרון וניסיון, אין מה לעשות.
משה כחלון: תודה לאתי בנדלר, אני שמח בסוף שהתכנסנו לאותו כיוון.
משה כחלון: זה מבחינת הנהלת הוועדה.
משה כחלון: כמובן עידית ואנשי הוועדה פה.
משה כחלון: לרוב הנוכחים יש ניסיון ויודעים שבסוף הדברים קורים בוועדת הכלכלה.
משה כחלון: גם כשאומרים משפט זה לוקח לפעמים יומיים לנסח את זה ולעשות את זה הכי נכון והכי טוב.
משה כחלון: שוב תודה להנהלת הוועדה.
משה כחלון: זאת הזדמנות להודות גם לנחמן שי ולכרמל שאמה על-כך שגם הם לקחו חלק ברוב הישיבות, לדעתי כרמל היה בכל הישיבות, וגם הניעו את המהלך של הצעת חוק פרטית.
משה כחלון: אני שמח שהממשלה עשתה את זה כי בכל זאת זה תפקיד של הממשלה אבל גם הממשלה צריכה מעת לעת איזה זרז ואני שמח שכרמל הרים את הכפפה ועשה את זה.
משה כחלון: הדבר האחרון, זה איך הגענו לחוק.
משה כחלון: כולנו יודעים שרצינו והיינו ממש לקראת הסכם מנהלי, שאני חושב שהוא היה נכון.
משה כחלון: הסכם מנהלי מתאים יותר מחקיקה, אבל בגלל בעיות של חוסר גמישות בחוק, ואין לי ספק שהרשות השנייה, יחד עם ערוץ 10 יכלו לסיים את העניין.
משה כחלון: יש שם אנשי מקצוע שיודעים את העבודה, אבל חוסר הגמישות הכריחה אותנו לחוקק את החוק הזה ועשינו את זה.
משה כחלון: זאת הזדמנות להודות לנורית דאבוש על כל המאמצים.
משה כחלון: לפעמים גם היו מתיחויות ואי הסכמות אבל בסוף הגענו לאותו כיוון שרצינו.
משה כחלון: מנשה, דורון אבני, כל צוות הרשות השניה.
משה כחלון: נורית, בישיבה הבאה תמסרי בשמי לכל חברי המועצה, שהגיעו בתדירות לא הגיונית בגלל הנושא של ערוץ 10 כדי לקדם אותו.
משה כחלון: באמת כל הכבוד.
משה כחלון: גם משרד האוצר נתן את חלקו, לא כמו שסיכמנו, אבל לא חשוב.
משה כחלון: עברנו גם אתכם, לא נורא, ברוך השם, התגברנו גם על זה.
משה כחלון: כמובן אחרונים חביבים, אלה אנשי המשרד שלי שנרתמו למשימה.
משה כחלון: זה באמת חוק לא פשוט.
משה כחלון: זה חוק שמאריך זיכיון, זה חוק שמונע מכרז, לא מאפשר לשחקנים חדשים להיכנס וזאת האמת.
משה כחלון: אבל לפעמים אין ברירה וצריכים לחוקק חוקים מהסוג הזה.
משה כחלון: אני שמח הממשלה עשתה את זה.
משה כחלון: כמובן כנסת ישראל תאשר את זה.
משה כחלון: זאת הריבונות, זה מנהל תקין, זה הסדר הנכון - ממשלה, כנסת.
משה כחלון: אני קורא מעת לעת בעיתונים שגם היוצרים מרוצים.
משה כחלון: ערוץ 10 פחות, אבל זה בסדר.
משה כחלון: באמת רוב השחקנים מרוצים מהתוצאה, זאת גם משימה חשובה שקיימנו אותה.
משה כחלון: אני חושב שזאת ממש התחלה.
משה כחלון: מי שחושב שזה סוף פסוק ואנחנו פתרנו את בעיית השידורים, לדעתי זה לא נכון.
משה כחלון: אדוני היושב ראש, תהיה לך עוד הרבה עבודה כדי לקדם נושאים של השידורים.
משה כחלון: גם הרפורמה היא משימה לא קלה והיא מוטלת על כתפי הוועדה.
משה כחלון: אין מנוס, לפעמים מגיע רגע האמת ולהחליט אם אנחנו נכנסים לעניין הזה או נותנים לו לגווע מעצמו.
משה כחלון: אין לי ספק שכמו שעד עכשיו הובלת את הדברים בצורה מעוררת כבוד ומקצועית, עם כושר מנהיגות.
משה כחלון: בכל זאת זה סיפור לא פשוט עם הרבה יצרים, עם הרבה מתחים ואמוציות.
משה כחלון: אבל הדברים הסתדרו בסוף.
משה כחלון: אופיר, אני קורא לך, אתה חבר שלי, מחכה לך עבודה מאוד מאוד קשה.
משה כחלון: עוד הרבה שיחות ליליות.
משה כחלון: פעם מקרית שמונה כשאתה בדרך ופעם כשאני בדרך מאופקים.
משה כחלון: אנחנו מדברים הרבה בטלפון אבל זה התפקיד שלנו ואני חושב שאנחנו ממלאים את מה שמצפים מאיתנו.
משה כחלון: לגבי הרפורמה, אני ממש חוזר ומפציר לקיים אותה.
משה כחלון: להביא אותה לכלל סיום, כי אחרת אותה סאגה שעברנו ב-8 חודשים אחרונים אנחנו נעבור בתחילת 2011.
משה כחלון: 2010 יעבור ולא נרגיש אותו אבל ב-2011 הצונאמי הזה ישטוף אותנו.
משה כחלון: אין לי ספק שאם לא יהיה מעבר לרישיונות ולא תהיה הסדרה נורמאלית גם של הרגולאציה, גם נושא התמלוגים, כל הנושאים שמכבידים ומעיקים, אנחנו לא נצליח לצלוח את 2011, דהיינו, ענף השידורים לא יצליח לצלוח את 2011.
משה כחלון: יש לי תחושה שדיברתי יותר מיד.
משה כחלון: תודה רבה לכולם.
משה כחלון: מן הסתם, עוד כמה דקות אקבל מיסרון ששכחתי משהו.
אופיר אקוניס: יש הזדמנויות לתודות נוספות.
משה כחלון: תודה רבה לכל מי ששיתף פעולה, היוצרים, ערוץ 2 שבהתחלה הרגיש מקופח אבל הבין שזה צורך השעה וגם שיתף איתנו פעולה, ארגון הצרכנים, הרשות השנייה, האוצר וכמובן החתנים שזה ערוץ 10, שעברנו איתם שעות לא קלות.
אופיר אקוניס: ישראל 10.
אופיר אקוניס: הקפדתי על זה כל הזמן ואני מתכוון להמשיך להקפיד את זה גם בקריאה השנייה והשלישית במליאת הכנסת.
משה כחלון: כולנו הבנו שאנחנו נמצאים באיזו פינה וחייבים להילחץ ממנה וכל אחד נתן את החלק שלו.
משה כחלון: אני שמח שאנחנו פה, תודה רבה.
אופיר אקוניס: תודה רבה לשר התקשורת.
אופיר אקוניס: לסבר את אוזנך להודיעך ולהרגיע אותך, כבר בשבוע הבא אנחנו ממשיכים עם הרפורמה בתקשורת והטלוויזיה המסחרית.
אופיר אקוניס: כמובן אנחנו מחויבים להצעת חוק ממשלתית שהתחלנו בה.
אופיר אקוניס: אנחנו פחות או יותר באמצע.
אופיר אקוניס: יש עוד נקודה שאנחנו צריכים להסדיר והיא בויכוח כרגע בינינו לבין משרד האוצר אבל נפצח גם את האגוז הקשה הזה, כפי שפיצחנו כמה אגוזים קודם לכן.
אופיר אקוניס: חבר הכנסת שאמה ואחריו חבר הכנסת יוליה שמאלוב-ברקוביץ.
אופיר אקוניס: אחר-כך ניגש להצבעה.
כרמל שאמה-הכהן: כבוד השר, ראשית אני רוצה להצטרף לברכות שלך.
כרמל שאמה-הכהן: באמת צריך לברך פה את כל מי שלקח חלק במלאכה הזאת ואת כל הנהנים, באמת שהפיתרון שהגענו אליו יאפשר את הצלחת ערוץ 10, את רווחת היוצרים ואת הנאת הצופים.
כרמל שאמה-הכהן: מעבר לתודות אני רוצה להודות ולהתוודות שאמנם הצעת החוק הפרטית של חבר הכנסת שי ושלי היה ה"סטרטר" של העניין אבל זאת הצעת חוק פרטית שהיתה גם עם רוח ועידוד ממשלתי ולולא זה אני לא יודע אם היא היתה מביאה לאפקט שהיא הביאה.
כרמל שאמה-הכהן: צריך להודות בכך שזה לא היה מאה אחוז פרטי.
כרמל שאמה-הכהן: לעניין הרוחות בוועדה, אני חושב שבסך-הכול הכול היה פה בסדר.
כרמל שאמה-הכהן: אמנם הרוחות מחוץ לבניין הזה נקבעות משמים, הרוחות בתוך ועדות נקבעות בדרך-כלל על-ידי מי שמנהל את הדיונים, לטוב ולרע.
כרמל שאמה-הכהן: בסך הכול התוצאה היא חיובית ועל כך יש לברך ואין טעם לעסוק ברוחות ששכחו.
יוליה שמאלוב-ברקוביץ: כמובן שאני מצטרפת לברכות.
יוליה שמאלוב-ברקוביץ: אני רק מקווה שההירתמות של כל האנשים שנמצאים פה לא תיצור רושם להמשכיות, שתמיד בסופו של דבר אנחנו נוציא את כולם ונלחץ אותם מהבוץ למרות שיש חוקים.
יוליה שמאלוב-ברקוביץ: אני חושבת שצריך להגיע למצב, אחרי הרפורמה הזאת, שאנחנו נבין שמי שניגש למכרז אז הוא יעמוד במכרז ומי שלא יכול לעמוד במכרז אז שילך מהמכרז.
יוליה שמאלוב-ברקוביץ: כרגע כל מה שהיה זה באמת ניסיון ללכד את השורות ולהציל, וזאת לא פעם ראשונה.
יוליה שמאלוב-ברקוביץ: אני רואה את הפנים של יוסי.
יוליה שמאלוב-ברקוביץ: אני חושבת שהיחיד שיש לו בעיה כרגע זה הוא.
יוליה שמאלוב-ברקוביץ: יש לו עוד שנתיים להפסיד הרבה כסף, כנראה.
יוליה שמאלוב-ברקוביץ: יכול להיות שאם לא היינו מעבירים את זה, היה יותר קל לערוץ 10.
יוליה שמאלוב-ברקוביץ: אני רוצה לחזור על מה שאמרתי כל הזמן.
יוליה שמאלוב-ברקוביץ: דיברת על הרפורמה בשידורים.
יוליה שמאלוב-ברקוביץ: אני עדיין חושבת ומבקשת שכשר התקשורת אתה תעשה את הכול - אני עומדת על כך והתחלתי את השיחה הראשונה שלי בוועדה מההצעה שהרפורמה לא יכולה שלא לכלול את רשות השידור.
יוליה שמאלוב-ברקוביץ: אני חושבת שצריך לסגור את רשות השידור ולפתוח טלוויזיה ממלכתית.
יוליה שמאלוב-ברקוביץ: יולי אדלשטיין לא יאהב לשמוע את מה שאני אומרת כרגע, צריך להירתם לנושא הזה בגלל שאחרת, כמו שאמרת, ערוץ 10 עוד שנה יבוא אלינו בדיוק עם אותה בעיה וערוץ 2 יבוא עם אותה בעיה וערוצים אחרים יבואו עם אותה בעיה.
יוליה שמאלוב-ברקוביץ: אי-אפשר להעביר את האחריות של טלוויזיה ממלכתית לטלוויזיה מסחרית, נקודה.
יוליה שמאלוב-ברקוביץ: עם הדבר הזה אנחנו חייבים לסיים.
יוליה שמאלוב-ברקוביץ: לכן אני מאוד מקווה, שגם אתה אדוני היושב ראש, קחו את זה מאוד בכובד ראש.
יוליה שמאלוב-ברקוביץ: אם לא, עשינו חצי עבודה.
נחמן שי: החדר ריק, זה ממש לא תקין.
נחמן שי: אני שמח שהגענו לנקודה הזאת, היא לא פשוטה והיא לא מתקבלת מאליה כי ערוץ 10 חטא לאורך השנים באי עמידה במחויבויות שלו.
נחמן שי: את לימדה אותי אתי כמעט ביום הראשון שהגעתי לכאן.
נחמן שי: שמרתי בעבר מאוד על קיום הדברים האלה ולכן הרגשתי לא נוכח להוביל יחד עם כרמל את הצעת החוק שמקלה עליכם, בפעם החמישית.
נחמן שי: זה פשוט כמעט בניגוד לאני מאמין שלי.
נחמן שי: הטיעון שעמד מול הוא העובדה שהיינו במו ידינו מדללים את מפת התקשורת, גורמים למונופול גדול עוד יותר מהמונופול שקיים בזמנו ערוץ 2 כי אז היו 3 זכיינים והיום יש רק שניים לכן היה היגיון רב.
נחמן שי: יחד עם זאת, לא שמעתי את דברי השר ולא את דברי אופיר, אבל אני משוכנע שאמרתם את אותם דברים, שעונת החסד הסתיימה ולכן באמת הכדור עובר כולו למגרש שלכם.
נחמן שי: קראתי את הסיכומים שהגעתם אליהם.
נחמן שי: בעיניי הם סיכומים מאוד טובים, מלאים, מקיפים.
נחמן שי: באמת נראה לי שיש מאגר של נכונות ורצון טוב של כל הצדדים, שהוא חיוני להמשך הדרך.
נחמן שי: לכן אפשר לצאת מפה בהרגשה טובה, שמיצינו ככל שניתן את התהליך הזה ולא ויתרנו על האינטרס הציבורי שבסופו של דבר הוא הדבר העיקרי שצריך להנחות אותו.
נחמן שי: אנחנו נכנסים לשלב הבא להמשך התהליכים של הרפורמה ויכול להיות ששם לא כל הדברים שהממשלה היתה מעוניינת בהם יעברו.
נחמן שי: אני חושב שנצטרך לחשוב אחרת.
נחמן שי: אני גם אציע לך, אדוני השר, לעשות אולי איזה תהליך של חשיבה, אולי באופן לא פורמאלי, ולראות האם זה באמת נכון ללכת עם כל המכלול או אולי רק עם מרכיבים ממנו.
נחמן שי: באמת, אפשר לזעזע את המערכת הזאת, היא מאוד רגישה היום.
נחמן שי: יודעים את זה בערוץ 10 שנכנסו אליה והם פגועים.
נחמן שי: לחשוב האם זה נכון לעשות את כל הדבר הגדול, אולי ללכת בשלבים, אולי חלקי.
נחמן שי: זה פחות חגיגי, אני יודע, יש תמיד רצון לעשות מהפכה.
נחמן שי: מצד שני, אנחנו עלולים להפיל פה מערכות שהן מאוד חשובות וחיוניות ותורמות תרומה ציבורית גדולה בישראל.
נחמן שי: אופיר, זה רמז למה שאני חושב שצריך להנחות אותנו גם בעתיד.
נחמן שי: אני חושב שניהלת את הדיונים יפה, חוץ מכמה פרקים בפנים שהם כנראה בלתי נמענים אבל עברנו אותם.
נחמן שי: היתה אווירה טובה בחדר הזה ואני מאמין שהיא תימשך כך גם בעתיד.
נחמן שי: תודה רבה לכולם, לך, לשר, לכרמל שעבד על ההצעה שלנו.
יוליה שמאלוב-ברקוביץ: אתה יכול להגיד גם לי תודה.
אופיר אקוניס: יש עוד מישהו שרוצה לדבר?
יוליה שמאלוב-ברקוביץ: אפשר להיפגש סתם פעם בחודש?
אופיר אקוניס: אנחנו ממשיכים בנושא הרפורמה בתקשורת.
אסף אמיר: היינו כל-כך קולניים לאורך כל הישיבות האלה ועכשיו אנחנו מגיעים לטקס הסיום.
אסף אמיר: קודם כל, אני חושב שהחוק הזה נולד בלידת עכוז.
אסף אמיר: הוא לא נועד להגיע בכלל לכנסת אבל לאחר שהוא הגיע, אני חושב שבסופו של דבר יצאו ממנו דברים טובים.
אסף אמיר: קודם כל, ערוץ 10 ממשיך לשדר.
אסף אמיר: ישראל 10 וערוץ 10 הופכים להיות גוף אחד בשנית.
אסף אמיר: שניים, אני חושב שהיצירה לא נפגעה והקולנוע נכנס לחוק לא כממזר אלא כילד לגיטימי.
אסף אמיר: אני רוצה להודות לכל הגורמים המקצועיים.
אסף אמיר: נתחיל עם השר, שתמך בסך-הכול ביצירה, באנשים ברשות השנייה ובגורמים המקצועיים.
אסף אמיר: אני רוצה להודות ליועצים המשפטיים של הוועדה, של משרד התקשורת, של היועץ המשפטי לממשלה.
אסף אמיר: אני חושב שבכל זאת הם שמרו גם עלינו, גם על הכנסת וגם על החוקים.
אסף אמיר: בסופו של דבר אני רוצה להודות לאופיר, יו"ר ועדת הכלכלה.
אסף אמיר: אני חושב שברגע האמת דפק עם הפטיש על השולחן ושלח את כולם לסגור את הסיפור הזה ועל-כך אני חושב שמגיע לו כל הכבוד.
יוליה שמאלוב-ברקוביץ: אני מצטרפת לברכות.
אופיר אקוניס: הודיתי פה בצורה אישית לכל מי שהיה פה ביום רביעי בלילה ואחזור על התודות במליאת הכנסת, בעזרת השם, ביום שני.
אתי בנדלר: זה לא יהיה ביום שני כי במקרה הטוב אניח את החוק ביום שני.
אופיר אקוניס: אז ביום רביעי.
אופיר אקוניס: למרות שרבים מחברינו יהיו בשליחות חשובה בעיקר באירופה לציון יום השואה הבינלאומי ורבים מחברי הבית יוצאים לשליחות בפולין, אנחנו נגייס את הרוב הדרוש.
אופיר אקוניס: הסירו דאגה מליבכם.
אופיר אקוניס: אנחנו נגיע למליאה ונצביע על זה בשבוע הבא.
אופיר אקוניס: אני מציע להקריא נוסח ולהגיע להצבעה.
אופיר אקוניס: הוועדה מאשרת את המלצת מועצת הרשות השנייה ביחס לתכנית להעברת מושבה של חברת החדשות של ישראל 10 לירושלים.
אופיר אקוניס: כדי לוודא ביצוע התכנית הוועדה דורשת להעביר לה עד סוף חודש ינואר 2011 פירוט הצעדים שנעשו עד לאותו תאריך, להבטחת ביצוע תכנית המעבר.
אופיר אקוניס: אני חושב שזה בהחלט דבר הגון ובהחלט מתקבל על הדעת.
אופיר אקוניס: אני מבקש מחבריי להצביע את הצבעתם.
אופיר אקוניס: הצבעה בעד – רוב נגד - אין נמנעים - אין
אופיר אקוניס: אין מתנגדים, אין נמנעים, התכנית אושרה.
אופיר אקוניס: תודה רבה לכם ולהתראות בשבוע הבא במליאת הכנסת.
יוסי ורשבסקי: מילה אחרונה.
יוסי ורשבסקי: אני גם רוצה להודות.
אופיר אקוניס: אני יכול להגיד לך משהו?
אופיר אקוניס: אתה מוזמן יחד עם מרבית עובדי החברה ליציע יחד עם ארגוני היוצרים ואנשי הרשות השנייה.
נורית דאבוש: נעשה את הטקס אצלנו.
אופיר אקוניס: כולם מוזמנים להעברת החוק במליאה.
אופיר אקוניס: אנחנו נסייע בדברים הטכניים.
יוסי ורשבסקי: אני רוצה להודות לכל מי שעבד בעניין.
יוסי ורשבסקי: אני רק רוצה להגיד לכם דבר אחד.
יוסי ורשבסקי: אני לא יודע אם עשיתם את זה בכוונה, אבל ערוץ 10 נחוש לעמוד בכל, אני לפה לא חוזר יותר.
אופיר אקוניס: אנחנו ממשיכים בהצעת החוק שידורי טלוויזיה (תיקוני חקיקה), התש"ע-2009.
אופיר אקוניס: הונחו לפנינו שתי בקשות לדיון מחדש בשני סעיפים: הראשון על-ידי חבר כנסת נחמן שי והשני על-ידי חבר הכנסת כרמל שאמה.
אופיר אקוניס: אנחנו נחכה עם זה למחצית השנייה של הישיבה כי אני מבין שיש עיכוב טכני בהגעתו של חבר הכנסת שאמה.
אופיר אקוניס: אנחנו נחכה עם זה עד שהוא יגיע או עד שנמצה את הדיון בסעיף 52 – הוראות מעבר מזיכיונות לרישיונות שהתסיס פה את האווירה בשבוע שעבר בדיון רווי יצרים.
אופיר אקוניס: אני מבקש שלמי שיש הערות נוספות בסעיף 52 בדברים שלא שמענו אנחנו מבקשים לשמוע הערות חדשות.
אופיר אקוניס: נרשמו להשמיע את הערותיהם: גיא קדם מטלעד, רונית סלנקיו מערוץ 98.
אופיר אקוניס: אם יש לנוכחים הנוספים הערות נוספות או הבהרות להערות מהפעם הקודמת – זה הזמן להירשם.
אופיר אקוניס: לאחר מכן נקריא את סעיף 53 שברובו יש בו תיקונים טכניים.
אופיר אקוניס: אנחנו נקיים הקראה, ואני עדיין לא יודע על הצבעה.
אופיר אקוניס: לאחר מכן נפתח את הבקשות לדיון מחדש.
אופיר אקוניס: כדי שנוכל להתקדם בחוק הזה נא להעלות טיעונים חדשים.
אופיר אקוניס: גיא קדם, יועץ משפטי, טלעד.
גיא קדם: אדוני היושב ראש, חברי הכנסת.
גיא קדם: כמה דברים בעקבות מילים שנאמרו בישיבה הקודמת וגם לאחר שהעלינו את הדברים על הכתב והפנינו אותם לאדוני ולמזכירות הוועדה.
גיא קדם: חשוב לזכור שהשידורים בערוץ 2 לא החלו בשנת 2005.
גיא קדם: קשת ורשת לא קיבלו את זיכיונן הנוכחי אז, אלא למעלה מעשור לפני כן, וטלעד לקחה חלק מהותי ומרכזי וחשוב מאוד במיתוגו ובמיצובו של ערוץ 2 ושל אפיק 22.
גיא קדם: קל וחומר שבראשית השידורים בערוץ 2 הזכייניות, לרבות טלעד, השקיעו הרבה מאוד כסף במיתוג ובפרסום.
גיא קדם: לפיכך אנחנו סבורים, אדוני, שכל הטבה שתינתן לקשת ורשת בגין זכויות או מוניטין באפיק 22 או בערוץ 22, צריכה להינתן הטבה שוות ערך גם לטלעד.
גיא קדם: הדברים נכונים במיוחד בהתחשב שקשת ורשת הן זכייניות משדרות, והן יכולות לקבל הטבות בדרך של הקלות שונות, כפי שכבר ראינו בעבר.
גיא קדם: מאחר שטלעד אינה נמצאת בסטטוס הזה הרי מן הראוי שהטבות שיינתנו לה יהיו כאלה שמותאמות למצבה הנוכחי.
גיא קדם: לדברים האלה יש משנה חשיבות גם בשל עקרון השוויון שהוועדה דיברה עליהם בעניין הארכת זיכיונו של ערוץ 10.
גיא קדם: על בסיס אותו עקרון השוויון יש להתייחס גם לטלעד, כפי שמתייחסים גם לזכייניות המשדרות היום, קל וחומר כשגם טלעד שומרת על זכותה להתמודד על רישיון ולחזור להיות גוף משדר.
אופיר אקוניס: רונית, בבקשה.
רונית סלנקיו: אני רציתי לדבר על השידור הדיגיטלי.
אופיר אקוניס: אנחנו עוסקים בהערות רק על פסקה 52.
אופיר אקוניס: אמיר רוזנברג, בבקשה.
אמיר רוזנברג: פסקה 52 שימשה בדיון הקודם יסוד לדיון בשאלת המכרז, ובתוך הפסקה הזאת יש שאלה שמתייחסת לדברים שהשיעור הכספי שלהם הוא מאות מיליוני שקלים.
אמיר רוזנברג: כשהרפורמה הזאת יצאה לדרך היו לה שלושה חלקים: רשות השידור, רישיונות וכל הנושא של הרפורמה בכבלים ובלוויין.
אמיר רוזנברג: רשות השידור יצאה החוצה, הכבלים והלוויין נדחו ונשארנו רק עם נושא הרישיונות מול זיכיונות- -
אתי בנדלר: עדיין לא נדחה, עוד לא הגענו לזה.
דנה נויפלד: זה לא נדחה.
אמיר רוזנברג: זה נדחה לפחות בשלוש שנים, לפי מה שנאמר פה.
לאה ורון: הנוסח של החוק.
אופיר אקוניס: אני מציע שכשנגיע לזה נתחיל לדון בזה, כי היצרים שיהיו פה בוודאי לא יהיו פחותים מאלה שעלו על שולחן הזה עד הסעיפים האלה, ובראשם סעיף 52.
אופיר אקוניס: אז נגיע לעניין הבא.
אופיר אקוניס: לגבי רשות השידור – זאת אופרה אחרת לגמרי, במקום אחר לגמרי עם בעיות שונות לגמרי.
אופיר אקוניס: תן לנו לטפל ברשות השידור בנפרד.
אמיר רוזנברג: זאת הייתה מילת רקע, אני אתקן את המבוא.
אופיר אקוניס: תתייחס רק לסעיף 52.
אמיר רוזנברג: בדיוק, רק לסעיף52.
אמיר רוזנברג: המבוא שלי נועד להתייחס לעובדה שההקדמה של המעבר מרישיונות מ-2015 ל-2012 – קיצור המכרז ב-4 שנים – יש לו משמעות מסוימת לגבי מחויבויות התוכן של בעלי הזיכיון.
אמיר רוזנברג: כלומר פרקטית יקרה ש-4 שנים של מכרז שהתחייבו לגביהם לתת מחויבויות תוכן בשווי של כ-600 מיליון שקלים, כי הפערים הם בין 70 ל-200 מיליון - -
קריאה: אתה יכול לפרט?
אמיר רוזנברג: מחויבויות התוכן, על-פי המינימום שבחוק, הוא 50.
אמיר רוזנברג: 17% של ערוץ 2 זה בערך 70.
אמיר רוזנברג: זה המינימום שהם חייבים להשקיע.
אמיר רוזנברג: לפי המחויבויות שהם לקחו במכרז, מחויבויות התוכן שלהם לסוגה עלית הם 200 בשנה.
אמיר רוזנברג: במכרז הם התחייבו ל-10 שנים.
אמיר רוזנברג: לפי חוק הרשות השנייה הקיים לפני שינויו, החוק הורה להוציא מכרז ל-10 שנים.
אמיר רוזנברג: הם זכו במכרז אחרי שהם נתנו תוכנית ל-10 שנים, לא ל-6 שנים.
אמיר רוזנברג: המשמעות של החוק הזה לא כתובה בו, אבל כפי שעולה מהדיון בוועדת הכלכלה, הוא שמקצרים את המכרז – משנים את החוק הקודם רטרואקטיבית וחותכים 4 שנות מכרז- -
אתי בנדלר: אגב, עולה במפורש מהוראות סעיף קטן (ד) לסעיף 71 (ג) בעמוד 473: "ניתן לבעל זיכיון לשידורי טלוויזיה שתחילת תוקפו במועד המעבר, יפקע זיכיונו במועד המעבר, קרי בשנת 2012".
אתי בנדלר: הזיכיון פוקע אם הם מקבלים רישיון.
אתי בנדלר: מנסה לומר עורך הדין רוזנברג, בא כוח איגודי היוצרים, הוא שמשמעות המעבר הוא ביטול מחויבויות של זכייני ערוץ 2 בהיקף של כ-600 מיליון ₪ ל-4 שנות הקיצור האלה – המעבר מזיכיון לרישיון.
אמיר רוזנברג: אני אצא מהרישא של עורכת הדין בנדלר: הסעיף הזה לא אומר במפורש, ואולי אפילו לא בעקיפין, שמבטלים את המחויבות שלהם ל-10 שנים.
אמיר רוזנברג: כשמסתכלים בדברי ההסבר זה לא מה שנאמר.
אמיר רוזנברג: בדברי ההסבר נאמר שסעיף (ד) שלפיו:
אמיר רוזנברג: "ניתן לבעל זיכיון לשידורי טלוויזיה בערוץ 2 רישיון לשידורי טלוויזיה שתחילת תוקפו במועד המעבר" – כלומר 1 בינואר 2010 – "יפקע זיכיונו במועד המעבר".
אמיר רוזנברג: בדברי ההסבר מנסחי החוק מסבירים שהסיבה שיפקע הזיכיון היא סיבה טכנית בלבד.
אמיר רוזנברג: בדברי ההסבר נאמר שמכיוון שאדם לא יכול להחזיק היתר שנקרא גם רישיון וגם זיכיון – יפקע הזיכיון ויהיה לו רישיון.
אמיר רוזנברג: אין פה מילה וחצי מילה על השאלה מה קורה עם החוזה שלו.
אופיר אקוניס: מה אתם מציעים?
אופיר אקוניס: הבנו את העניין הטכני.
אמיר רוזנברג: אם אדוני יקצר אותי בזה, זה יהיה ממש חסר טעם.
אמיר רוזנברג: יש פה דבר מאוד משמעותי שמשליך על כל השוק.
אמיר רוזנברג: צריך להבין את הבעיה החוקתית כאן.
אמיר רוזנברג: אנחנו בוועדת הכנסת, לא בבג"ץ.
אמיר רוזנברג: הלוואי שהייתי יכול לכתוב, שמרשי ביקשו שתשנו את זה צ'יק-צ'ק תוך 7 ימים.
אמיר רוזנברג: אבל אי אפשר לעשות את זה.
אמיר רוזנברג: יש פה בעיה אמיתית.
אמיר רוזנברג: לא רק שמונחת בפניכם הצעת חוק שיש בה מאות מיליוני שקלים של הטבה ולא נערך על זה כל דיון, וזה לא נמצא בדברי ההסבר, ולא נעשתה שקלא וטריא על זה, אלא גם אומרים בעצם שמבטלים, נותנים לבעלי רישיונות חדשים להיכנס; אם ייכנסו 5-4 מן הסתם 50 מיליון לכל אחד כפול 4 בעלי רישיונות – יהיו 200 מיליון שקלים שצריך.
אמיר רוזנברג: אלא מה, לא נעשה בחוק שום מנגנון מאזן.
אמיר רוזנברג: נניח שקשת ורשת יתאחדו, ויישארו שניים – אין בחוק פתרון לכך שהשוק הולך לקבל מכה פרקטית בלתי רגילה של מאות מיליוני שקלים.
אמיר רוזנברג: לא הביאו את זה גם בפני חברי הכנסת.
אמיר רוזנברג: צריך ליצור מנגנון מאזן בחוק הזה, ואין שום סיבה בעולם לא ליצור כזה.
אתי בנדלר: מה אתה מציע?
אמיר רוזנברג: אני מציע ליצור מנגנון מאזן.
אתי בנדלר: זאת אמירה – מה אתה מציע בפועל?
אמיר רוזנברג: בפועל אנחנו מציעים שני דברים: ראשית שהירידה בתוכן תהיה כפופה למספר בעלי הרישיון- -
אופיר אקוניס: רגע, חבר הכנסת שי, מכיוון שאחרי שנגיע להצבעות בעניין הזה אתה תבקש שוב בהערה לסעיף הזה, אז אולי כדאי שנשמע.
נחמן שי: ראיתי שרביזיה זה משהו מאוד- - -
אופיר אקוניס: אתה ממש רביזיוניסט.
נחמן שי: במידה מסוימת, כן.
אופיר אקוניס: אני שמח לשמוע.